b'\n_START_ARTICLE_\nHarold Norse\n_START_PARAGRAPH_\nHarold Norse (oik. Rosen, 6. hein\xc3\xa4kuuta 1916 Brooklyn, New York \xe2\x80\x93 8. kes\xc3\xa4kuuta 2009 San Francisco, Kalifornia) oli yhdysvaltalainen runoilija ja kirjailija, joka edusti beat-sukupolvea. Norse julkaisi urallaan 12 runoteosta ja kolme proosateosta_NEWLINE_Norsen \xc3\xa4iti muutti Yhdysvaltoihin Ven\xc3\xa4j\xc3\xa4lt\xc3\xa4 eik\xc3\xa4 ollut naimisissa Norsen is\xc3\xa4n kanssa. Norse k\xc3\xa4ytti my\xc3\xb6hemmin sukunime\xc3\xa4 Albaum is\xc3\xa4puolensa mukaan. Lopulta h\xc3\xa4n otti k\xc3\xa4ytt\xc3\xb6\xc3\xb6n nimen Norse, joka oli anagrammi h\xc3\xa4nen \xc3\xa4itins\xc3\xa4 sukunimest\xc3\xa4 Rosen._NEWLINE_Vuonna 1938 Norse valmistui kandidaatiksi (Bachelor of Arts) Brooklyn Collegesta ja vuonna 1951 maisteriksi (Master of Arts) englantilaisesta ja amerikkalaisesta runoudesta New Yorkin yliopistosta. Vuonna 1953 ilmestyi h\xc3\xa4nen esikoiskokoelmansa The Undersea Mountain. Turhautuneena kirjallisuuspiirien kylm\xc3\xa4\xc3\xa4n vastaanottoon Norse lopetti jatko-opintonsa, l\xc3\xa4hti New Yorkista vuonna 1954 ja muutti Roomaan. Siell\xc3\xa4 h\xc3\xa4n k\xc3\xa4\xc3\xa4nsi englanniksi italialaisrunoilija Giuseppe Gioachino Bellin tuotantoa._NEWLINE_Vuonna 1959 Norse muutti Pariisiin, miss\xc3\xa4 h\xc3\xa4n asui niin kutsutussa \xe2\x80\x9dBeat-hotellissa\xe2\x80\x9d muun muassa Allen Ginsbergin, William S. Burroughsin ja Gregory Corson kanssa. Siell\xc3\xa4 h\xc3\xa4n kirjoitti romaanin Beat Hotel, joka julkaistiin ensimm\xc3\xa4isen kerran vasta vuonna 1973, silloinkin ensin saksankielisen\xc3\xa4 k\xc3\xa4\xc3\xa4nn\xc3\xb6ksen\xc3\xa4 ja vasta my\xc3\xb6hemmin englanniksi. Muutettuaan Pariisista Norse asui Tangerissa, Marokossa. Siell\xc3\xa4 ollessaan h\xc3\xa4nelt\xc3\xa4 ilmestyi toinen runokokoelma The Dancing Beasts (1962)._NEWLINE_Norse palasi Yhdysvaltoihin vuonna 1969. H\xc3\xa4n asui ensin Los Angelesissa ja my\xc3\xb6hemmin San Franciscossa, miss\xc3\xa4 h\xc3\xa4n vaikutti loppuel\xc3\xa4m\xc3\xa4ns\xc3\xa4 ajan. Vuonna 1974 City Lights -kustantamo julkaisi h\xc3\xa4nen teoksensa Hotel Nirvana, joka oli samana vuonna ehdolla National Book Awardin saajaksi. Norsen vuonna 1977 ilmestynyt runokokoelma Carnivorous Saint nousi homojen oikeuksia ajavan liikkeen merkkipaaluksi._NEWLINE_Norsen yst\xc3\xa4v\xc3\xa4piiriin kuuluivat edell\xc3\xa4mainittujen lis\xc3\xa4ksi my\xc3\xb6s n\xc3\xa4ytelm\xc3\xa4kirjailija Tennessee Williams, kirjailija James Baldwin ja runoilijat William Carlos Williams ja W. H. Auden. William Carlos Williams kutsui Norsea \xe2\x80\x9dsukupolvensa parhaaksi runoilijaksi\xe2\x80\x9d.'